જગન્નાથજી મંદિરના ટ્રસ્ટી મહેન્દ્રભાઈ ઝાએ જણાવ્યું કે દર વર્ષની જેમ આ વર્ષે પણ વડાપ્રધાન નરેન્દ્રભાઈ મોદી અષાઢી બીજના રોજ વહેંચાતા મગ, કેરી, કાકડી, જાંબુ વગેરે માટેનો પ્રસાદ મોકલાવશે. તેઓ મુખ્યમંત્રી કે વડાપ્રધાન નહોતા ત્યારે પણ તેઓ વર્ષોથી અષાઢી બીજ નિમિત્તે ભગવાન જગન્નાથજી પ્રત્યેની અપાર આસ્થા અને શ્રદ્ધા પ્રગટ કરવા માટે મગ, કેરી, કાકડીનો પ્રસાદ મોકલાવતા જ રહ્યા છે. જ્યારે તા.૧૨મી જુલાઈના રોજ સવારે ૮.૦૦ વાગ્યે ભગવાન જગન્નાથજી, બહેન સુભદ્રાજી, ભાઇ બળદેવજી ગર્ભગૃહમાં પ્રવેશ કરશે. વિશિષ્ટ પૂજન વિધિ તથા નેત્રોત્સવ પૂજા વિધિ પછી વૈદિક મંત્રોચ્ચાર કરી ભગવાનના આંખે પાટો બાંધવાની વિધિ કરવામાં આવશે. સવારે ૯.૦૦ વાગ્યે ધ્વજારોહણ થશે. વિશિષ્ટ પૂજા તથા આરતી સવારે ૯.૪૫ વાગ્યે થશે. જેમાં મુખ્ય અતિથિ તરીકે રાજ્યપાલ ઓ.પી.કોહલી તથા અતિથિ વિશેષ તરીકે મેયર શ્રીમતી બિજલબેન પટેલ ઉપસ્થિત રહેશે. જ્યારે સવારે ૧૧.૩૦ વાગ્યે સાધુ-સંતો માટેનો ‘કાળી રોટી (માલપૂઆ) અને ધોળી દાળ(દૂધપાક)નો ભંડારો થશે. ત્યારબાદ સંતોનું સન્માન મુખ્ય અતિથિ તરીકે ભાજપ પ્રદેશ અધ્યક્ષ જીતુભાઈ વાઘાણી કરશે. તેમણે જણાવ્યું કે, તા.૧૩મી જુલાઈના રોજ સવારે ૮.૦૦ વાગ્યે ભગવાનનાં સોના-વેષના દર્શન થશે. રાત્રે ૮.૦૦ વાગ્યે વિશિષ્ટ આરતી થશે. જેમાં ભૂપેન્દ્રસિંહ ચુડાસમા, અતિથિ વિશેષ તરીકે રાજ્યમંત્રીમંડળના સભ્યો કૌશિકભાઈ પટેલ, આર.સી.ફળદુ, પ્રદીપસિંહ જાડેજા ઉપસ્થિત રહેશે.